**Minari** (kor. 미나리) on vuonna 2020 valmistunut yhdysvaltalainen draamaelokuva, jonka on ohjannut Lee Isaac Chung. Keskeisiä rooleja näyttelevät Steven Yeun, Han Ye-ri, Alan Kim, Noel Kate Cho, Youn Yuh-jung sekä Will Patton. Elokuva kertoo eteläkorealaisesta perheestä, joka koittaa aloittaa uutta elämää 80-luvun Arkansasissa.

Elokuva sai maailmanensi-iltansa Sundancen elokuvajuhlilla 26. tammikuuta 2020, missä se sai loistavan vastaanoton. Elokuvan ensi-iltapäivämäärä Suomessa on 7. toukokuuta 2021.

*Minari* sai Oscar-palkinnon parhaasta naissivuosasta vuoden 2021 Oscar-gaalassa, tehden samalla Youn Yuh-jungista ensimmäisen korealaisen Oscar-palkitun näyttelijän. Elokuvalla oli myös viisi muuta ehdokkuutta: parhaasta elokuvasta, parhaasta ohjauksesta, parhaasta alkuperäiskäsikirjoituksesta, parhaasta miespääosasta (Yeun), sekä parhaasta musiikista. Se myös voitti Golden Globen parhaasta vieraskielisestä elokuvasta.

Näyttelijät
-----------

|  |  |  |
| --- | --- | --- |
|  Steven Yeun  | … |  Jacob Yi
  |
|  Han Ye-ri  | … |  Monica Yi
  |
|  Alan Kim  | … |  David Yi
  |
|  Noel Kate Cho  | … |  Anne Yi
  |
|  Youn Yuh-jung  | … |  Soon-ja
  |
|  Will Patton  | … |  Paul
  |
|  Scott Haze  | … |  Billy
  |
|  Jacob Wade  | … |  Johnnie
  |

Tuotanto
--------

Ohjaaja Lee Isaac Chung mietti ensi alkuun tekevänsä elokuvasovituksen Willa Catherin kirjasta *Antonia-ystäväni*, mutta luopui ajatuksesta kuullessaan Catherin aikanaan toivoneen, ettei kukaan koskaan tekisi hänen kirjoistaan elokuvia. Miettiessään miten saisi elokuvassaan parhaiten oman äänensä kuuluviin Chung inspiroituikin kirjoittamaan elokuvan omien elämänkokemustensa pohjalta.

Chung käytti noin vuoden käsikirjoituksen kirjoittamiseen. Oman elämän ja perheen käyttäminen tarinan pohjana oli Chungille paikoin myös vaikeaa, ja häntä pelottikin mitä hänen vanhempansa sanovat kuullessaan elokuvasta. Chung kertoikin heille projektistaan vasta elokuvan kuvausten jälkeen.

Vastaanotto
-----------

### Arvioita

|  |  |  |
| --- | --- | --- |
| *Helsingin Sanomat*Pertti Avola | 4/5 tähteä |  |
| *Hufvudstadsbladet*Martina Moliis-Mellberg | 4/5 tähteä |  |
|

Ilmestyessään *Minari* sai valtavan positiivisen vastaanoton. Elokuvasivusto Rotten Tomatoes ilmoittaa 98 prosenttia kriitikoiden arvosteluista myönteisiksi. Sivustolla kehutaan etenkin Steven Yeunin sekä Han Ye-rin roolisuorituksia, ja elokuvaa kutsutaan "intiimiksi" ja "riipaisevaksi".

RogerEbert.comin Matt Zoller Seitz antoi *Minarille* kolme ja puoli tähteä neljästä ja kutsui sitä "viehättäväksi, ainutlaatuiseksi elokuvaksi". Hän piti Youn Yuh-jungin roolisuoritusta perheen isoäitinä elokuvan parhaana, ja sanoi elokuvan lumoavan katsojansa heti alkuhetkistä lähtien Terrence Malickin elokuvien suuntaan kumartavalla kuvauksellaan ihmisistä, jotka pyrkivät säilyttämään harmonian luonnon kanssa.

### Ehdokkuuksia

Päätähti Steven Yeun sai Oscar-ehdokkuuden roolisuorituksestaan.
Elokuva sai kuusi Oscar-ehdokkuutta vuoden 2021 gaalassa, mukaan lukien Steven Yeunin ehdokkuus parhaasta miespääosasta, jonka myötä hänestä tuli ensimmäinen aasialais-amerikkalainen ehdokas tässä kategoriassa. Youn Yuh-jungista tuli voittonsa myötä ensimmäinen Oscar-palkittu korealainen näyttelijä koskaan.

*Minarin* Golden Globe -voitto parhaasta vieraskielisestä elokuvasta herätti keskustelua. Sitä ei kelpuutettu ehdolle parhaan draamaelokuvan kategoriaan, koska sääntöjen mukaan mikä tahansa elokuva, jossa yli 50 prosenttia dialogista on muulla kielellä kuin englanniksi, luokitellaan vieraskieliseksi elokuvaksi. Elokuvaohjaaja Lulu Wang, jonka elokuva *Jäähyväiset* koki saman käsittelyn vuotta aiemmin, esitti toiveen että amerikkalaisuuden käsite ei jatkossa olisi niin tiukasti englannin kielen määrittelemä.

Lähteet
-------

1. ↑  Zack Sharf, Zack Sharf: ‘Minari’ Trailer: Lee Isaac Chung’s Sundance Winner Is A24’s Big Oscar Hopeful *IndieWire*.  30.9.2020. Viitattu 23.4.2021. (englanniksi)
2. ↑  Finnkino - Minari *Finnkino*.  Arkistoitu 23.4.2021. Viitattu 23.4.2021.
3. ↑  Facebook, Twitter, Show more sharing options, Facebook, Twitter, LinkedIn: Some unusual guidance is behind writing 'Minari.' Director Lee Isaac Chung explains *Los Angeles Times*.  22.2.2021. Viitattu 23.4.2021. (englanniksi)
4. ↑  Facebook, Twitter, Show more sharing options, Facebook, Twitter, LinkedIn: Lee Isaac Chung turns inward for inspiration in 'Minari' *Los Angeles Times*.  17.2.2021. Viitattu 23.4.2021. (englanniksi)
5. ↑  Avola, Pertti: Hikeä ja kyyneliä tulevaisuuden takia.  *Helsingin Sanomat*, 7.5.2021, s. B 5. Artikkelin verkkoversio. Viitattu 12.8.2021.
6. ↑  Moliis-Mellberg, Martina: Där minarin och familjen rotar sig.  *Hufvudstadsbladet*, 7.5.2021, s. 24. Artikkelin maksullinen verkkoversio.. Viitattu 12.8.2021.
7. ↑  "Minari (2020)" *rottentomatoes.com*.
8. ↑  Zoller Seitz, Matt: Minari movie review & film summary (2021). *Roger Ebert*. Viitattu 24.4.2021. (englanniksi)
9. 1 2  Oscars: How the 2021 Nominees Broke Records and Made History *The Hollywood Reporter*.  16.3.2021. Viitattu 24.4.2021. (englanniksi)
10. ↑  Jones, Nate: The Golden Globes’ Minari Controversy, Explained *Vulture*.  23.12.2020. Viitattu 24.4.2021. (englanniksi)